## Pravilnik o vrstama i visini naknada Financijskoj agenciji za vođenje Registra godišnjih financijskih izvještaja

### NN 12/2009 (28.1.2009.), Pravilnik o vrstama i visini naknada Financijskoj agenciji za vođenje Registra godišnjih financijskih izvještaja

MINISTARSTVO FINANCIJA

252

Na temelju članka 23. stavka 8. Zakona o računovodstvu (»Narodne novine«, broj 109/07, dalje u tekstu: Zakon), ministar financija donosi

PRAVILNIK

O VRSTAMA I VISINI NAKNADA FINANCIJSKOJ AGENCIJI ZA VOĐENJE REGISTRA GODIŠNJIH FINANCIJSKIH IZVJEŠTAJA

I. OPĆE ODREDBE

Članak 1.

Ovim se Pravilnikom propisuju vrste i visina naknada koje Financijska agencija naplaćuje za vođenje Registra godišnjih financijskih izvještaja te način i rokovi njihova plaćanja.

II. VRSTE I VISINE NAKNADA

Članak 2.

Financijska agencija naplaćuje sljedeće vrste naknada:

1. naknade za unos, kontrolu, obradu te javnu objavu dokumentacije zaprimljene u Registru godišnjih financijskih izvještaja,

2. naknade za izdavanje ispisa, preslike i izvatka iz Registra godišnjih financijskih izvještaja.

Članak 3.

(1) Naknade iz članka 2. točke 1. ovoga Pravilnika naplaćuju se iz sredstava državnog proračuna.

(2) Visina naknada iz članka 2. točke 1. ovoga Pravilnika te način i rokovi njihova plaćanja utvrdit će se ugovorom između Ministarstva financija i Financijske agencije.

Članak 4.

(1) Naknade iz članka 2. točke 2. ovoga Pravilnika naplaćuju se od svake zainteresirane osobe.

(2) Visine naknada iz članka 2. točke 2. ovoga Pravilnika utvrđene su Cjenikom usluga za vođenje Registra godišnjih financijskih izvještaja koji je sastavni dio ovoga Pravilnika.

III. NAČIN I ROKOVI PLAĆANJA

Članak 5.

(1) Naknade iz članka 2. ovog Pravilnika uplaćuju se na račun Financijske agencije 2390001-1100017042.

(2) Naknade navedene pod rednim brojem 1. u Cjeniku usluga za vođenje Registra godišnjih financijskih izvještaja naplaćuju se unaprijed temeljem obavijesti o plaćanju. Zainteresirana osoba (tražitelj) obvezna je Financijskoj agenciji dostaviti dokaz o izvršenoj uplati temeljem obavijesti o plaćanju, nakon čega joj je Financijska agencija obvezna isporučiti zatraženu dokumentaciju i ispostaviti račun.

(3) Naknade navedene pod rednim brojem 2. u Cjeniku usluga za vođenje Registra godišnjih financijskih izvještaja Financijska agencija naplaćuje mjesečno na temelju ispostavljenog računa.

IV. ZAVRŠNE ODREDBE

Članak 6.

Ovaj Pravilnik stupa na snagu danom objave u »Narodnim novinama«.

Klasa: 011-01/08-01/42

Urbroj: 513-11/09-1

Zagreb, 19. siječanja 2009.

Ministar financija
Ivan Šuker, v. r.

PRILOG

CJENIK USLUGA ZA VOĐENJE REGISTRA GODIŠNJIH FINANCIJSKIH IZVJEŠTAJA

| Red. br. | Opis usluge | Osnovica za obračun | Cijena u kunama (PDV uključen u cijenu) |
| --- | --- | --- | --- |
| 1. | Ispis/preslika/izvadak iz Registra |  |  |
| 1.1. | Ispis/preslika standardne dokumentacije |  |  |
| 1.1.1. | Bilanca, račun dobiti ili gubitka | dokumentacija | 39,00 |
| 1.1.2. | Izvještaj o novčanom tijeku | izvještaj | 19,00 |
| 1.1.3. | Izvještaj o promjenama kapitala | izvještaj | 16,00 |
| 1.2. | Ispis/preslika nestandardne dokumentacije | dokumentacija do 5 stranica | 25,00 |
|  |  | svaka sljedeća započeta stranica | 5,00 |
| 1.3. | Izvadak iz Registra | izvadak | 15,00 |
| 2. | Preuzimanje dokumentacije putem interneta |  |  |
| 2.1. | Bilanca, račun dobiti i gubitka | dokumentacija | 29,00 |
| 2.2. | Izvještaj o novčanom tijeku | dokument | 9,00 |
| 2.3. | Izvještaj o promjenama kapitala | dokument | 6,00 |

Pravilnik, NN 12/2009-252